Yaa Gyasi

**Yaa Gyasi** o o tshotsweng ka ngwaga wa 1989, ke mokwadi wa dibuka wa lotso lwa Ghanaian-American. Buka ya gagwe ya ntlha e e bidiwang Homegoing, e e gatisitsweng ka ngwaga wa 2016, e mo fenyeditse dieetsele di tshwana le sa John Leonard Award sa buka ya ntlha e e gaisitseng, PEN/Hemingway Award sa buka ya ntlha ya ditiragalo tse di itlhametsweng, 5 under 35 ya National Book Foundation le American Book Award, fa a le dingwaga di le masome mabedi le borataro. O ne a fiwa seetsele sa Vilcek Prize sa Creative Promise in Literature ka ngwaga wa 2020.

## Botshelo jwa a le monnye le thuto
Gyasi o tsholetswe kwa Mampong kwa Ghana, ke morwadia Kwaku Gyasi o e leng morutuntshi wa puo ya French kwa University of Alabama kwa Huntsville, le Sophia o e leng mooki. Lolwapa lwa gagwe lo fudugetse kwa United States ka ngwaga wa 1991 fa rragwe a ne a fetsa dithuto tsa gagwe tsa Ph.D kwa Ohio State University. Lolwapa lo nnile kwa Illinois le kwa Tennessee, mme go tswa fa a le dingwaga di le lesome, Gyasi o godiseditswe kwa Huntsville kwa Alabama.

Gyasi o ikgakologelwa a le ngwana o o boi, a le gaufi thata le bokgaitsadie ka ba ne ba na le maitemogelo a a tshwanang a go nna bana ba batswakwa kwa Alabama, dibuka e ne ya nna tsone tsala ya gagwe. O ne a rotloediwa ke go amogela setlankana sa katlego se beilwe monwana ke LeVar Burton, sa polelo ya ntlha a e kwala, e a neng a e romeletse kwa phadisanong ya Reading Rainbow Young Writers and Illustrators. Fa a le dingwaga di le lesome le bosupa a tsena sekolo kwa Grissom High School, Gyasi o ne a nna le tlhotlheletso ya go kwala e le tiro ya gagwe fa a sena go bala buka ya ga Toni Morrison ya Song of Solomon.

O alogile ka *Bachelor of Arts in English* kwa Standford University, le Master of Fine Arts kwa Iowa Writers Workshop,e e leng lenaneo la bokwadi jwa maitlhamelo kwa University of Iowa.

## Tiro
Morago ga go aloga kwa Stanford, o ne a simolola buka ya gagwe ya ntlha, gape a bereka kwa komponeng e potlana kwa San Francisco, mme o ne a sa itumelele tiro eo ka jalo a tlogela tiro morago ga go amogelwa kwa Iowa ka ngwaga wa 2012.

Buka ya gagwe ya ntlha ya Homegoing, e rotloeditswe ke loeto lo a neng a lo tsere go ya Ghana ka ngwaga wa 2009, e le lantlha a ya teng fa e sale a le losea. Buka e ne ya fediwa ka ngwaga wa 2015, mme morago ga go balwa ke bagatisi, o ne a bona diphetolo di le dintsi pele ga a amogela ya ba Knopf ba ba neng ba mmeile madi a dimilione fa pele. Ta-Nehisi Coates o tlhophile *Homegoing* go phadisanela seetsele sa 5 under 35 sa *National Book Foundation* ka ngwaga wa 2016, buka e ne ya tlhophiwa gape ke ba seetsele sa ga *John Leonard sa National Book Critics Circle*, *PEN/Hemingway award* sa buka ya ntlha le *American Book Award* ka seabe sa gagwe mo pharologanyong ya padi ya America.

Mekwalo ya gagwe e tlhageletse gape mo dikgatisong di tshwana le African American Review, Callaloo, Guernica the Guardian le Granta.

Gyasi o tlhophileng ba ba latelang, e le bone barotloesti ba gagwe: Toni Morrison ka buka ya gagwe ya Song of Solomon, Gabriel Garcia Marquez ka One Hundred Years of Solitude, James Baldwin ka Go Tell it on the Mountain, Edward P. Jones ka Lost in the City le Jhumpa Lahiri ka *Unaccustomed Earth.*

Ka ngwaga wa 2016, Gyasi o ne a nna kwa Berkeley kwa California.

Ka ngwaga wa 2017, Gyasi o ne a tlhophiwa ke ba Forbes go nna mongwe wa ba ba masome a mararo ba ba dingwaga tse di kwa tlase ga masome mararo.

Ka Tlhakole ngwaga wa 2020, Gyasi o gatisitse buka ya gagwe ya bobedi e e bidiwang Transcendent Kingdom,e ntse e le mo tlhokomelong ya ga Knopf. Jaaka e e tsileng pele ga yone ya *Homegoing*, buka e e galaleditswe ke bakanoki ba dibuka ka go farologana. Sara Collins wa The Guardian o e supile e le buka e tshwanetseng go sala morago *Homegoing.* USA Today bane ba re ditiragalo tsa yone di utlusa botlhoko.The Vox, Chicago Review of Books, The New Republic le tse dingwe, ba akgotse buka e. Baanelwa ba polelo-khutswe e Gyasi a e kwadileng mo makasineng wa Guernica ya Inscape ba tlhagelela gape mo bukeng e mme ele ditiragalo tse di pharologanyo.

Ka Mopitlo ngwaga wa 2021, o ne a kwala tlhamo ka setlhogo sa "this question of 'the business of reading', of how we read, why we read, and what reading does for and to us". O kwadile gore "le fa ke dumela thata mo goreng padi e a gwetlha,  e a nonotsha e bile e a fetola, ke itse gape gore go reka dibuka tse di kwadilweng ke batho bantsho ke go tsibogela dingwaga tsa kgobalo mo maikutlong le mo nameng".

## Dibuka tse a di kwadileng

* Homegoing, ya ngwaga wa 2016
* Transcendent Kingdom, ya ngwaga wa 2020
* "Bad Blood" mo The 1619 Project: A new origin story (2021)

## Dietsele

* 2016 National Book Critics Circle's John Leonard Award for best first book
* 2016: National Book Foundation's 5 under 35
* 2017: American Book Award
* 2017: Granta best of Young American Novelists
* 2017: PEN/Hemingway Award for a first book of fiction
* 2020: [./Vilcek_Prizehttps://en.wikipedia.org/wiki/Vilcek_Foundation#Vilcek_Prizes Vilcek Prize] for Creative Promise in Literature
* 2021: Women's Prize for fiction, ka Transcendent Kingdom

## Metswedi